
§ 1. 
Klubbens navn og hjemsted.


Stk. 1 
Klubbens navn er Rørvig Kajakklub. Hjemsted er Odsherred Kommune. Klubben er stiftet den 12. januar 2008.

§ 2. 
Klubbens formål.


Stk. 1 
Klubbens formål er at tilbyde og  fremme enhver form for kajaksport og sikkerheden forbundet hermed, samt at være samlingssted for kajaksportens udøvere. Udgangspunktet i Rørvig Kajakklub er, at alle aktive medlemmer får/har en grundinstruktion.


Stk. 2 
Klubben er medlem af Dansk Kano og Kajak Forbund (DKF) og dermed Danmarks Idræts-Forbund (DIF) og er således underlagt disses love og bestemmelser.


Stk. 3
Foreningen bygger på frivillige, forpligtende fællesskaber båret af det enkelte medlems lyst, glæde og engagement.

§ 3. 
Aktive medlemmer.


Stk. 1 
Nye medlemmer udfylder og underskriver indmeldelsesformular. Man kan være aktivt medlem eller passivt medlem. Medlemmer under 18 år skal have skriftligt samtykke fra forældre eller værge.


Stk. 2 
Som aktivt medlem af klubben kan optages enhver, der er fyldt 12 år, og som kan tilslutte sig klubbens formål, dog kan medlemmers børn optages uden aldersbegrænsning, men kan kun deltage i aktiviteter på vandet ifølge med frigivne forældre eller værge og under disses ansvar. Alle medlemmer forpligter sig ved indmeldelsen til at overholde klubbens vedtægter og øvrige bestemmelser. 


Stk. 3 
Frigivelse (roning uden ledsagelse) kan som hovedregel  først finde sted i det år man fylder 16 år, og i øvrigt når man overfor bestyrelsen har godtgjort, at man kan opfylde de i DKF's love og i klubbens egne sikkerhedsbestemmelser stillede krav. Medlemmer under 18 år skal have skriftligt samtykke hertil fra forældre eller værge.


Stk. 4  
Er der ikke plads på instruktionsholdene oprettes venteliste. For at stå på venteliste skal man have mindst passivt medlemskab.


Stk. 4 
Roerne inddeles i de kategorier som DKF foreskriver.
§ 4. 
Passive medlemmer.


Stk. 1 
Som passivmedlemmer kan optages personer eller firmaer, der interesserer sig for klubben. Disse kan deltage i møder, men har ingen stemmeret, og de kan heller ikke deltage i roningen. 

§ 5. 
Kontingent.


Stk. 1
Ved indmeldelse betales et indskud samt medlemskontingentet, som inddeles i: ungdomskontingent, ordinært kontingent eller passivt kontingent.


Stk. 2 
Det årlige medlemskontingent forfalder herefter til betaling d. 1. februar.


Stk. 3 
Der udsendes opkrævninger til medlemmer medio januar med forfaldsdato 1. februar. På indbetalingskortet er påført betalingsfrist. Efter betalingsfristens udløb fremsender kassereren en rykkerskrivelse med en ny betalingsfrist. Overholdes denne betalingsfrist ikke, betragtes medlemmet som udmeldt fra betalingsfrist dato.


Stk. 4 
Hvis en person, der er udmeldt af klubben, inden 1 år fra udmeldelsesdatoen ønsker optagelse i klubben igen, skal vedkommende betale kontingent for den mellemliggende periode.


Stk. 5 
Kontingentets størrelse fastsættes på ordinær eller ekstraordinær generalforsamling med virkning fra førstkommende forfaldsdato.


Stk. 6
Ungdomskontingent betales til og med det år et aktivt medlem fylder 18 år, herefter betales ordinært kontingent.

§ 6. 
Udmeldelse.


Stk. 1 
Udmeldelse skal ske skriftligt til kassereren inden årets udgang. Ved udmeldelse tilbagebetales ikke overskydende kontingent for året.

§ 7.
Udelukkelse og eksklusion.


Stk. 1
Et medlem kan udelukkes midlertidigt eller permanent (eksklusion), såfremt vedkommende handler til skade for foreningen, eller såfremt vedkommende ikke opfylder sine medlemsforpligtelser.


Stk. 2
I sager om udelukkelse har medlemmet krav på at blive hørt, inden bestyrelsen træffer sin afgørelse.


Stk. 3
I sager om eksklusion har medlemet desuden krav på, at sagen afgøres på førstkommende generalforsamling, og at sagen sættes på dagsordenen som et særligt punkt.


Stk. 4
En generalforsamlings beslutning om eksklusion kræver samme majoritet som ved ændring af foreningens vedtægter.

§ 8.
Ordinær generalforsamling.


Stk. 1 
Den ordinære generalforsamling afholdes i marts og finder sted efter indkaldelse via brev eller e-mail. Samt ved opslag i klubhuset og på hjemmesiden.
Indkaldelsen skal annonceres/udsendes senest 3 uger før generalforsamlingens afholdelse.


Stk. 2 
Dagsorden er:



Valg af dirigent og referent. 



Bestyrelsens beretning. 



Eventuelle beretninger fra udvalg.



Kassereren fremlægger det reviderede regnskab til godkendelse og derefter budgettet for det indeværende år.



Rettidigt  indkomne forslag  jf. stk. 5



Fastsættelse af kontingent og gebyrer for det følgende år.



Valg til bestyrelsen (se § 10, stk. 1 og stk. 2) og klubbens andre tillidsposter (se §12, stk. 1). 



Eventuelt.


Stk. 3 
Stemmeberettiget med 1 stemme er ethvert frigivet medlem over 16 år. 


Stk. 4 
Generalforsamlingen er beslutningsdygtig, uanset hvor mange medlemmer der er tilstede. Til vedtagelse af vedtægtsændringer kræves, at mindst 2/3 af de tilstedeværende medlemmer stemmer for forslaget. Til vedtagelse af andre forslag kræves kun almindelig stemmeflerhed. Står stemmerne lige er formandens stemme afgørende. Afstemningen kan ske ved håndsoprækning eller, hvis 1 eller flere medlemmer ønsker det, skriftligt.


Stk. 5 
Forslag som ønskes behandlet på generalforsamlingen, fremsendes skriftligt til formanden, og skal være denne i hænde senest 14 dage før generalforsamlingen.


Stk. 6 
Ved generalforsamlingen føres refererat over valg og beslutninger. Referatet godkendes og underskrives af dirigenten senest 14 dage efter generalforsamlingen, hvorefter det offentliggøres.

§ 9.
Ekstraordinær generalforsamling.


Stk. 1 
Ekstraordinær generalforsamling indkaldes med mindst 8 dages varsel, når bestyrelsen finder anledning dertil, eller ved skriftlig begæring fra mindst 1/3 af de aktive medlemmer. Afstemningsproceduren er som ved ordinær generalforsamling.

§ 10. Bestyrelsen.


Stk. 1 
Bestyrelsen består efter behov af fra 5 til 10 medlemmer, som konstituerer sig på det første bestyrelsesmøde efter generalforsamlingen med følgende sammensætning: formand, næstformand, kasserer og fra 2 til 7 bestyrelsesmedlemmer med definerede ansvarsområder. Omkonstituering kan finde sted efter behov, når der er flertal for det i bestyrelsen. I perioder hvor formandsposten er vacant indtræder næstformanden som konstitueret formand.


Stk. 2 
Bestyrelsens valgperioder er normalt 2 år. Ved nyindtrædelse kan den første periode dog sættes til 1 år, så ca. halvdelen af bestyrelsesmedlemmerne vælges det ene år, og de øvrige vælges året efter. Endvidere vælges på generalforsamlingen     2 bestyrelsessuppleanter for 1 år af gangen.

Stk. 3 
Bestyrelsen er beslutningsdygtig, når mindst halvdelen af bestyrelsesmedlemmerne efter almindeligt indvarsel er mødt, deriblandt formanden eller næstformanden. Beslutning træffes med almindelig stemmeflerhed. Står stemmerne lige, er formandens stemme afgørende for afstemningens udfald.


Stk. 4 
Bestyrelsen fastsætter selv sin forretningsorden og klubben tegnes af formand eller kasserer. Ved dispositioner ud over varetagelse af den daglige drift kræves underskrift af formand og to bestyrelsesmedlemmer i forening. Der skal føres protokol over generalforsamlinger og bestyrelsesmøder.


Stk. 5
Formand, næstformand og kasserer skal være over 18 år.

§ 11. Regnskabet.


Stk. 1 
Regnskabsåret går fra 1. januar til 31. december.


Stk. 2 
Bestyrelsen kan forlange at blive løbende orienteret om regnskabet, herunder budgettet for året. Revisoren er ansvarlig for dets rigtighed.


Stk. 3 
Bestyrelsen forvalter pengemidlerne under ansvar over for generalforsamlingen.


Stk. 4 
Regnskabet, forsynet med revisorernes påtegning, forelægges på den ordinære generalforsamling til godkendelse.

§ 12. Revisorer.


Stk. 1 
Revisoren er et på den ordinære generalforsamling valgt medlem, der vælges for 2 år ad gangen. Endvidere vælges hvert år 1 revisorsuppleant.


Stk. 2 
Bestyrelsen skal senest 3 uger før den ordinære generalforsamling afgive resultatopgørelse og status pr. 31. december til revisor. Revisoren skal senest 14 dage efter have gennemgået det samlede regnskab og påset, at beholdningerne er tilstede. Revisor forsyner resultatopgørelsen og status med påtegning. 
Revisor (og bestyrelsen) skal - udover at påtegne regnskabet med "at det er gennemgået og påset at beholdningen er tilstede..." - også attestere, at gældende love og retningslinier er overholdt.
Revisionsformen er regnskabsmæssig revision.


Stk. 3 
Bestyrelsen fremlægger resultatopgørelse og status samt budgetforslag for den kommende regnskabsperiode til godkendelse på den ordinære generalforsamling. Driftsregnskab og status skal være underskrevet af bestyrelsens medlemmer. Revideret regnskab samt bestyrelsens budgetforslag skal være fremlagt i klubben senest 1 uge før den ordinære generalforsamling.


Stk. 4 
Bestyrelsens medlemmer har til enhver tid adgang til at efterse regnskab og beholdninger.

§ 13. Tegning og hæftelse.


Stk. 1
Foreningen tegnes af formanden. Køb, salg eller pantsætning af fast ejendom skal godkendes af generalforsamlingen. Ligeledes skal låneoptagelse på mere end Kr. 20.000,00 godkendes af generalforsamlingen.


Stk. 2
Der påviler ikke foreningens medlemmer nogen personlig hæftelse for de forpligtelser, som påviler foreningen.

§ 14. Bestemmelser og reglementer.


Stk. 1 
Bestemmelser og reglementer, der fastsættes af bestyrelsen, opslåes i klubhuset og på hjemmesiden.

§ 15. Opløsning af klubben.


Stk. 1 
Bestemmelse om opløsning af klubben kan kun finde sted på en generalforsamling, hvor mindst 2/3 af de stemmeberettigede medlemmer er tilstede. Til vedtagelse kræves 2/3 af de afgivne stemmer.


Stk. 2 
Er der ikke tilstrækkeligt antal medlemmer tilstede indkaldes til en ny generalforsamling med mindst 8 dages varsel. Bestemmelsen kan da tages med den nævnte majoritet uanset de fremmødtes antal.


Stk. 3 
Ved opløsning af klubben skal evt. formue anbringes i en kajakklub eller lign. i Odsherred Kommune hvis formål bl.a. tilgodeser børn og unge ved at give mulighed for kajakroning. 

Således vedtaget på stiftende generalforsamling, Rørvig, den 12. januar 2008

Rettet på ordinær generalforsamling, Rørvig, den 21. marts 2008

Rettet på ordinær generalforsamling, Rørvig, den 28. feb. 2009

Rettet på ordinær generalforsamling, Rørvig, den 6. marts 2010

Rettet på ordinær generalforsamling, Rørvig, den 18. marts 2012

